Vivo in continu penare

Vivo in continu penare
e de me pena non nd’has,
su remediu da hoe a cras
non cherfas no dilatare.

In un’estrema agonia
mi incontro e in forte dolu
tenzende su disconsolu
pro mi fagher cumpagnia,
assente d’ogni allegria
e d’ogni modu ’e gosare,
agitadu in unu mare
ogni entu m’est contrariu,
nara edducas senza isvariu
vivo in continu penare.

Una rocca, unu diamante
cumpassione haer nde diant
s’esser capazzes podiant
de cuntemplare un’istante
su tormentu esorbitante
chi pato, e tue non nd’has
cumpassione ne mai das
consolu a su disdicciadu,
cherfende siat dilatadu
su remediu da hoe a cras.

Unu cras eternizadu
paga est de tantu tormentu,
unu cras chi no hat eventu
mi das pro esser consoladu,
unu cras tantu ispettadu
e mai benit custu cras,
cando consolu mi das,
nara, mezus de una ia,
mi ides in tanta agonia
e de me pena non nd’has.

Sa cura ’e s’afflissione
chi pato est de su tormentu
ne unu solu momentu
permittit dilassione,
pone remediu pone
a tantu forte penare,
iscas chi poto ispirare
si lu dilates a cras,
e si remediu mi das
non cherfas no dilatare.